b'\n_START_ARTICLE_\nStill Life\n_START_SECTION_\nGlazbeni stil\n_START_PARAGRAPH_\nEduardo Rivadavia, glazbeni kriti\xc4\x8dar sa stranice AllMusic, opisao je Still Life kao "golemi spoj grubih, \xc4\x8desto o\xc5\xa1trih rifova s ljupkim melodijama"._NEWLINE_Na Still Lifeu, kao i na ve\xc4\x87ini albuma grupe, nalazi se spoj elemenata death metala i progresivnog rocka, \xc5\xa1to je karakteristi\xc4\x8dno za Opethov glazbeni stil. Na ovom su se albumu growlovi pjeva\xc4\x8da Mikaela \xc3\x85kerfeldta po\xc4\x8deli znatno produbljivati u usporedbi s prethodnim uradcima. Still Life nastavlja eksperimentaciju skupine s dinamikom te ve\xc4\x87ina pjesama sadr\xc5\xbei barem dvije drasti\xc4\x8dne promjene u dinamici. Pjesma "Benighted" jedina je akusti\xc4\x8dna skladba na albumu te sadr\xc5\xbei gitaristi\xc4\x8dki solo inspiriran bluesom. To je ujedno i jedna od rijetkih Opethovih pjesama koja prati linearnu strukturu pjesme, sadr\xc5\xbeavaju\xc4\x87i strofe i refren.  _NEWLINE_"Face of Melinda" je, ve\xc4\x87im dijelom vremena, jo\xc5\xa1 jedna balada; iako ne sadr\xc5\xbei death metal vokalni stil, ipak sadr\xc5\xbei gitaristi\xc4\x8dke rifove koji su tipi\xc4\x8dni za \xc5\xbee\xc5\xa1\xc4\x87e pjesme grupe. Kako bi pjesmi dodao d\xc5\xbeezisti\xc4\x8dan zvuk, sastav se poslu\xc5\xbeio bas-gitarom bez pragova i posebnim \xc4\x8detkama umjesto regularnim bubnjarskim palicama.\n_START_SECTION_\nKoncept\n_START_PARAGRAPH_\nPoput svojeg prethodnika My Arms, Your Hearse, Still Life konceptualan je album. Pjeva\xc4\x8d i gitarist sastava, Mikael \xc3\x85kerfeldt, obja\xc5\xa1njava: "Tematika Still Life nije sotonisti\xc4\x8dka, ve\xc4\x87 antikr\xc5\xa1\xc4\x87anska. Zvu\xc4\x8di prili\xc4\x8dno naivno kad to ka\xc5\xbeem na takav na\xc4\x8din. Radnja se [...] zbiva u davnim vremenima kad je kr\xc5\xa1\xc4\x87anstvo bilo zna\xc4\x8dajnije nego danas. Glavni je lik protjeran iz svojeg rodnog grada jer nije vjerovao u ono \xc5\xa1to su vjerovali njegovi sugra\xc4\x91ani. Album zapravo zapo\xc4\x8dinje kad se on nakon nekoliko godina vra\xc4\x87a kako bi se na\xc5\xa1ao sa svojom starom \'draganom\'. Naravno, ubrzo se po\xc4\x8dinju doga\xc4\x91ati mnoge lo\xc5\xa1e stvari unutar, kako ga nazivam na albumu, \'vije\xc4\x87a\'. Veliki \xc5\xa1efovi grada znaju da se vratio. Po\xc4\x8dinju se doga\xc4\x91ati mnoge lo\xc5\xa1e stvari. Na odre\xc4\x91en ga na\xc4\x8din vide kao licemjera. Skoro da zvu\xc4\x8di kao [pri\xc4\x8da] o \xc4\x91avoljem odvjetniku ili kako god se to ve\xc4\x87 zove."\n_START_SECTION_\nObjava\n_START_PARAGRAPH_\nZbog vremenskih ograni\xc4\x8denja skupina je mogla vje\xc5\xbebati samo dvaput prije odlaska u studio. Budu\xc4\x87i da nije bila dovr\xc5\xa1ena, objava naslovnice albuma \xc4\x8desto je bila odga\xc4\x91ana te je zbog toga album bio objavljen mjesec dana kasnije nego \xc5\xa1to je bilo planirano. Album je u Europi 18. listopada 1999. godine objavila diskografska ku\xc4\x87a Peaceville/Snapper. Zbog problema s novom distribucijskom mre\xc5\xbeom skupine album u SAD-u nije bio objavljen sve do 27. velja\xc4\x8de 2001. godine._NEWLINE_Still Life bio je prvi album na kojem je bas-gitaru svirao Mart\xc3\xadn M\xc3\xa9ndez te je usto i prvi album grupe na kojem se na prvom izdanju bilo koje ina\xc4\x8dice albuma na naslovnici pojavljuje njezin logotip._NEWLINE_Album je 2000. godine ponovno objavio izdava\xc4\x8d Peaceville Records u ina\xc4\x8dici klizne kutije te tri godine kasnije u digipak ina\xc4\x8dici. Album je po tre\xc4\x87i put bio ponovno objavljen 31. o\xc5\xbeujka 2008.; na ovoj se ina\xc4\x8dici albuma pojavila prera\xc4\x91ena naslovnica koju je izvorno izradio Travis Smith te se sastojala od dva diska; prvi je disk sadr\xc5\xbeavao remasterirani stereo miks albuma na CD-u, dok je drugi disk \xc4\x8dinio audio DVD koji je sadr\xc5\xbeavao 5.1 miks prostornog zvuka. DVD sadr\xc5\xbei i glazbeni spot za pjesmu "Face of Melinda" preuzet s koncertnog albuma The Roundhouse Tapes, koji prati nastup sastava u Londonu. Jens Borgren remasterirao je i remiksao izvorne snimke na albumu.\n_START_SECTION_\nRecenzije\n_START_PARAGRAPH_\nAlbum je uglavnom dobio pozitivne kritike. Eduardo Rivadavia, glazbeni kriti\xc4\x8dar sa stranice AllMusic, dodijelio je albumu \xc4\x8detiri od pet zvjezdica te je komentirao: "Nakon \xc5\xa1to je svoje tiranske black metal simfonije na svojem tre\xc4\x87em albumu, My Arms, Your Hearse, doveo do vrhunca, \xc5\xa1vedski je Opeth na brilijantnom albumu iz 1999., Still Lifeu, po\xc4\x8deo dekonstruirati svoj zvuk. Kao logi\xc4\x8dan korak u svojoj evoluciji sastav na albumu preispituje svoj nevjerojatan spoj progresivnog rocka i black metala kako bi istaknuo prethodno, a u isto vrijeme ostao u dodiru s naknadnim. [...] U kona\xc4\x8dnici, ovo je jo\xc5\xa1 jedna uspje\xc5\xa1nica skupine te je svjedo\xc4\x8danstvo njezine veli\xc4\x8danstvenosti \xc4\x8dinjenica da je nekako uspjela nadma\xc5\xa1iti samu sebe sljede\xc4\x87im albumom, Blackwater Parkom.'